80. ΑΠΟΦΑΣΙΣ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. Γ. 156425 της 24/31 Δεκ. 1969 (ΦΕΚ Β΄ 858) Περί κωδικοποιήσεως εγκυκλίων, περί χαρακτηρισμού νέων αστικών λεωφορειακών περιοχών κλπ.». (Διόρθ. Ημαρτ. ΦΕΚ Β΄ 93 της 6 Φεβρ. 1970). Έχοντες υπ’ όψιν: 1.Τας διατάξεις των άρθρ. 2 και 4 του Νόμ. 2119/52 «περί των δια λεωφορείων αυτοκινήτων συγκοινωνιών», εν συνδυασμώ προς τας διατάξεις του από 31.3.36 Β.Δ. και τας τοιαύτας του υπ’ αριθ. 1008/66. 2.Τας διατάξεις του Νόμ. 3200/55 «περί διοικητικής αποκεντρώσεως». 3.Την επί του εν θέματι αντικειμένου νομολογίαν του Συμβουλίου της Επικρατείας, ως και τας επί του αυτού θέματος γνωμοδοτήσεις του Ν.Σ.Κ. 4.Τας υπ’ αριθ. 223024/57, 195121/63, Γ183103/1968 και Γ-133072/69 ημετέρας εγκυκλίους. Αποβλέποντες εις την διευκόλυνσιν του έργου της Κωδικοποιήσεως των μέχρι τούδε εκδοθεισών και εν ισχύϊ ευρισκομένων διατάξεων επί του εν θέματι αντικειμένου, αποφασίζομεν: Ορίζομεν τα ακόλουθα ως προς τον χαρακτηρισμόν νέων αστικών λεωφορειακών περιοχών, νέων γραμμών ως αστικών ή αύξησιν της ακτίνος υφισταμένων αστικών λεωφορειακών περιοχών. 1.Δεν νοείται χαρακτηρισμός αστικής λεωφορειακής περιοχής εις πόλεις περιωρισμένης εκτάσεως και ενδιαφέροντος, ουδέ κρίνεται ενδεδειγμένη η επέκτασις της αστικής συγκοινωνίας εις χωρία απομεμακρυσμένα της πόλεως. 2.Η περιοχή δέον να περιλαμβάνη την πόλιν αυτουσίως ως οικιστικήν μονάδα, με αποκλειστικήν προσθήκην προαστείων, ήτοι συνοικισμών εγγύτατα της πόλεως κειμένων, ων οι κάτοικοι τελούν εις οικονομικήν, επαγγελματικήν ή άλλην εξάρτησιν προς την πόλιν, της ιδιότητος ταύτης ερευνομένης και διαπιστουμένης κατά τον καθορισμόν εκάστης λεωφορειακής γραμμής. Πάντως κατά τον καθορισμόν νέας αστικής λεωφορειακής περιοχής θα λαμβάνεται υπ’ όψιν ο, κατά την εκάστοτε επίσημον απογραφήν του Κράτους, πληθυσμός ταύτης της πόλεως, εις ην ιδρύεται η αστική συγκοινωνία, χωρίς να υπολογίζεται και ο πληθυσμός των πέριξ αυτής αυτοτελών συνοικισμών ή προαστείων, εις α πρόκειται να επεκταθή η αστική συγκοινωνία. Τα αυτά ισχύουν προκειμένου και περί αυξήσεως της ακτίνος οιασδήποτε αστικής περιοχής. 3.Προσωρινώς και μέχρι ρυθμίσεως του θέματος δια της νομοθετικής οδού δέον όπως αι Νομαρχίαι του Κράτους, κατά τον χαρακτηρισμόν νέων αστικών περιοχών και νέων λεωφορειακών γραμμών ως αστικών: α)Συμμορφούνται αυστηρώς και απαρεγκλίτως προς τας ανωτέρω τεθείσας βασικάς αρχάς. β)Προ πάσης αποφάσεως επί του εν θέματι αντικειμένου θέτωσιν υπ’ όψιν ημών την υπό αντιμετώπισιν περίπτωσιν, μετά πλήρους και εμπεριστατωμένης εισηγήσεως, ως και σκαριφηματικού χάρτου της περιοχής, προς διατύπωσιν των ημετέρων απόψεων, βάσει των οποίων θα χωρούν εις περαιτέρω ενεργείας. 4.Από της κοινοποιήσεως της παρούσης παύουν ισχύουσαι αι υπ’ αριθ. 223024/9.12.57, 195121/ 21.11.63, Γ183103/22.10.68 και Γ-133072/28.7.69 ημέτεραι σχετικαί εγκύκλιοι. Η παρούσα δημοσιευθήτω δια της Εφημερίδος της Κυβερνήσεως. 